  Майя Бывальцева Удмуртиысь «Брангурт песянайёс» футболэн шудонъя Европалэн чемпионатэз азьын Россилэн сборноезлы видеовазиськон гожтӥзы. Роликен тодматозы 11-тӥ инвожое. Со нуналэ Россиысь футболистъёс Англилэн сборноеныз шудозы, ивортэ Россиын 2018-тӥ арын ортчоно футболэн шудонъя дуннелэн чемпионатэзлэн туризмъя порталэз. Кырӟасьёс Самараысь (отын ортчоз дуннелэн чемпионатэз) одӥгысьтыз стадионлэн футболъя бусыяз потӥзы но футболистъёслы сӥзёнъёссэс веразы, «Party for everybody» кырӟанэз быдэстӥзы. Со кырӟанэн мукетыз коллектив, «Брангуртысь песянайёс», 2012-тӥ арын Евровидениын 2-тӥ инты басьтӥз. «Ми зэмзэ но футболэз яратӥськомы, асьме сборноймыслэсь Европалэн чемпионатаз шудонъёссэ одно ик учкомы, Леонид Слуцкий но команда понна висёмы. Нош 2018-тӥ арын асьме футболистъёсмес Самараысь стадионлэн трибунаысеныз учкомы, оло», — веразы «Брангурт песянайёс». Европалэн таяз чемпионатаз Россилэн сборноез «В» группаын шудэ. Ӵошатскон радлыксы таӵе: 11 инвожо. Англия — Россия. Марсель. «Велодром» стадион. 22:00 15 инвожо. Россия — Словакия. Лилль. «Пьер — Моруа» стадион. 16:00 20 инвожо. Россия — Уэльс. Тулуза. Муниципал стадион. 22:00. Россилэн сборноез аслаз группаяз очкоосъя 1-тӥ яке 2-тӥ инты басьтӥз ке, плей-офф люкетаз потоз. 3-тӥ инты басьтӥз ке, но ассэ умой возьматӥз ке, озьы ик устоосыз 16 командаос пӧлы шедьыны быгатоз. Кужмоез команда тодмо луоз 10-тӥ пӧсьтолэзе. Тегъёс: Спорт Лулчеберет Ижкар Футбол Удмуртия Брангуртпесянайёс  